CELEX: 32009R0272
Language: fi
Date: 2009-04-02 00:00:00
Title: Komission asetus (EY) N:o 272/2009, annettu 2 päivänä huhtikuuta 2009 , Euroopan parlamentin ja neuvoston asetuksen (EY) N:o 300/2008 liitteessä vahvistettujen siviili-ilmailun turvaamista koskevien yhteisten perusvaatimusten täydentämisestä

3.4.2009   
            
            
               FI
            
            
               Euroopan unionin virallinen lehti
            
            
               L 91/7
            
         
      KOMISSION ASETUS (EY) N:o 272/2009,
   annettu 2 päivänä huhtikuuta 2009,
   Euroopan parlamentin ja neuvoston asetuksen (EY) N:o 300/2008 liitteessä vahvistettujen siviili-ilmailun turvaamista koskevien yhteisten perusvaatimusten täydentämisestä
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon yhteisistä siviili-ilmailun turvaamista koskevista säännöistä ja asetuksen (EY) N:o 2320/2002 kumoamisesta 11 päivänä maaliskuuta 2008 annetun Euroopan parlamentin ja neuvoston asetuksen (EY) N:o 300/2008 (1) ja erityisesti sen 4 artiklan 2 kohdan,
   sekä katsoo seuraavaa:
   
               (1)
            
            
               Asetuksen (EY) N:o 300/2008 4 artiklan 2 kohdan mukaan komissio hyväksyy yleiset toimenpiteet, joiden tarkoituksena on muuttaa mainitun asetuksen liitteessä vahvistettujen siviili-ilmailun turvaamista koskevien yhteisten perusvaatimusten muita kuin keskeisiä osia niitä täydentämällä.
            
         
               (2)
            
            
               Asetuksen (EY) N:o 300/2008 4 artiklan 3 kohdassa säädetään edelleen, että komissio hyväksyy asetuksen (EY) N:o 300/2008 liitteessä vahvistettujen siviili-ilmailun turvaamista koskevien yhteisten perusvaatimusten, sellaisina kuin ne ovat täydennettyinä komission 4 artiklan 2 kohdan nojalla hyväksymillä yleisillä toimenpiteillä, täytäntöönpanon edellyttämät yksityiskohtaiset toimenpiteet.
            
         
               (3)
            
            
               Yleisiä toimenpiteitä siviili-ilmailun turvaamista koskevien yhteisten perusvaatimusten täydentämiseksi olisi hyväksyttävä turvatarkastusten, kulunvalvonnan ja muiden turvavalvontatoimenpiteiden alalla sekä kiellettyjen esineiden, kolmannessa maassa sovellettujen turvavaatimusten vastaavuuden tunnustamisen, henkilöstön palvelukseen ottamisen, koulutuksen, erityisten turvamenettelyjen ja turvavalvontatoimenpiteitä koskevien vapautusten alalla.
            
         
               (4)
            
            
               Nämä yleiset toimenpiteet ovat välttämättömiä, jotta Euroopan unionissa voidaan saavuttaa ilmailun turvataso, joka vastaa Euroopan parlamentin ja neuvoston asetuksessa (EY) N:o 2320/2002 (2), joka kumottiin asetuksella (EY) N:o 300/2008, vaadittuja normeja.
            
         
               (5)
            
            
               Asetuksen (EY) N:o 300/2008 24 artiklan mukaan mainitun asetuksen liitettä sovelletaan täytäntöönpanosäännöissä määritellystä päivämäärästä alkaen, mutta viimeistään 24 kuukautta asetuksen (EY) N:o 300/2008 voimaantulon jälkeen. Tästä syystä asetuksen (EY) N:o 300/2008 4 artiklan 2 kohdan mukaisesti hyväksyttyjen yleisten toimenpiteiden soveltamista olisi lykättävä siihen saakka, kunnes täytäntöönpanosäännöt hyväksytään 4 artiklan 3 kohdan mukaisesti, mutta enintään 29 päivään huhtikuuta 2010.
            
         
               (6)
            
            
               Kaikkialla Euroopan unionissa olisi otettava lentoasemilla mahdollisimman nopeasti ja viimeistään 29 päivänä huhtikuuta 2010 käyttöön menetelmiä ja teknologioita nestemäisten räjähteiden havaitsemiseksi, jotta matkustajat voisivat kuljettaa mukanaan vaarattomia nesteitä rajoituksitta. Jos menetelmiä ja teknologioita nestemäisten räjähteiden havaitsemiseksi ei ole mahdollista saada ajoissa käyttöön Euroopan unionin laajuisesti, komissio ehdottaa tarvittavaa lisäystä mahdollisesti kiellettävien esineiden ryhmiin (liitteessä oleva B osa). Jos menetelmien ja teknologioiden käyttöönotto ei objektiivisista syistä ole mahdollista joillakin lentoasemilla, komissio määrittelee täytäntöönpanotoimenpiteissä yksityiskohtaiset säännöt, joiden mukaisesti nesteiden kuljettaminen voidaan sallia vaarantamatta turvavaatimuksia.
            
         
               (7)
            
            
               Tässä asetuksessa säädetyt toimenpiteet ovat siviili-ilmailun turvaamista käsittelevän komitean lausunnon mukaiset,
            
         ON ANTANUT TÄMÄN ASETUKSEN:
   1 artikla
   Tässä asetuksessa säädetään yleisistä toimenpiteistä, joilla täydennetään asetuksen (EY) N:o 300/2008 liitteessä vahvistettuja siviili-ilmailun turvaamista koskevia yhteisiä perusvaatimuksia ja joiden tarkoituksena on
   
               a)
            
            
               sallia turvatarkastusmenetelmät liitteen A osan mukaisesti;
            
         
               b)
            
            
               kieltää esineiden ryhmiä liitteen B osan mukaisesti;
            
         
               c)
            
            
               määritellä perusteet pääsyn myöntämiselle lentokenttäalueelle ja turvavalvotuille alueille liitteen C osan mukaisesti;
            
         
               d)
            
            
               sallia menetelmät, joilla voidaan suorittaa ajoneuvojen tarkastukset, ilma-aluksen turvatarkastukset ja ilma-aluksen turvaetsinnät liitteen D osan mukaisesti;
            
         
               e)
            
            
               määritellä perusteet kolmansien maiden turvavaatimusten vastaavuuden tunnustamista varten liitteen E osan mukaisesti;
            
         
               f)
            
            
               vahvistaa edellytykset, joiden mukaisesti rahti ja postilähetykset turvatarkastetaan tai niihin sovelletaan muita turvavalvontatoimenpiteitä, ja määritellä valvottuja edustajia, tunnettuja lähettäjiä ja tunnettuja tiliasiakkaita koskeva hyväksyntä- tai nimeämismenettely liitteen F osan mukaisesti;
            
         
               g)
            
            
               vahvistaa edellytykset, joiden mukaisesti lentoliikenteen harjoittajan postilähetykset ja lentoliikenteen harjoittajan materiaali turvatarkastetaan tai niihin sovelletaan muita turvavalvontatoimenpiteitä liitteen G osan mukaisesti;
            
         
               h)
            
            
               vahvistaa edellytykset, joiden mukaisesti lennon aikana käytettävät tarvikkeet ja lentoasematarvikkeet turvatarkastetaan tai niihin sovelletaan muita turvavalvontatoimenpiteitä, ja määritellä valvottuja toimittajia ja tunnettuja toimittajia koskeva hyväksyntä- tai nimeämismenettely liitteen H osan mukaisesti;
            
         
               i)
            
            
               vahvistaa perusteet turvavalvottujen alueiden kriittisten osien määrittelyä varten liitteen I osan mukaisesti;
            
         
               j)
            
            
               vahvistaa perusteet, joita sovelletaan turvatarkastuksia, kulunvalvontaa tai muita turvavalvontatoimenpiteitä toteuttavien tai niiden toteuttamisesta vastuussa olevien henkilöiden ja kouluttajien palvelukseen ottamiseen sekä näiden henkilöiden ja henkilöiden, joille myönnetään lentoaseman henkilökortti tai miehistön henkilökortti, koulutusmenetelmiin liitteen J osan mukaisesti;
            
         
               k)
            
            
               vahvistaa edellytykset, joiden mukaisesti voidaan soveltaa erityisiä turvamenettelyjä tai vapautuksia turvavalvontatoimenpiteistä liitteen K osan mukaisesti.
            
         2 artikla
   Tässä asetuksessa tarkoitetaan:
   
               1.
            
            
               ’lentoasematarvikkeilla’ kaikkia tavaroita, jotka on tarkoitus myydä, käyttää tai asettaa saataville lentoasemien turvavalvotuilla alueilla;
            
         
               2.
            
            
               ’lennon aikana käytettävillä tarvikkeilla’ kaikkia muita tavaroita kuin
               
                           a)
                        
                        
                           käsimatkatavaroita,
                        
                     
                           b)
                        
                        
                           muiden henkilöiden kuin matkustajien mukana kulkevia tavaroita,
                        
                     
                           c)
                        
                        
                           lentoliikenteen harjoittajan postilähetyksiä ja materiaaleja,
                        
                     jotka on tarkoitus ottaa ilma-alukseen matkustajien tai miehistön käyttöä tai kulutusta taikka myyntiä varten;
            
         
               3.
            
            
               ’lennon aikana käytettävien tarvikkeiden valvotulla toimittajalla’ toimittajaa, jonka menettelyt ovat siinä määrin yhteisten turvasääntöjen ja -vaatimusten mukaiset, että voidaan sallia lennon aikana käytettävien tarvikkeiden toimitus suoraan ilma-alukseen;
            
         
               4.
            
            
               ’lennon aikana käytettävien tarvikkeiden tunnetulla toimittajalla’ toimittajaa, jonka menettelyt ovat siinä määrin yhteisten turvasääntöjen ja -vaatimusten mukaiset, että voidaan sallia lennon aikana käytettävien tarvikkeiden toimitus lentoliikenteen harjoittajalle tai valvotulle toimittajalle, muttei suoraan ilma-alukseen;
            
         
               5.
            
            
               ’lentoasematarvikkeiden tunnetulla toimittajalla’ toimittajaa, jonka menettelyt ovat siinä määrin yhteisten turvasääntöjen ja -vaatimusten mukaiset, että voidaan sallia lentoasematarvikkeiden toimitus turvavalvotuille alueille.
            
         3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan asetuksen (EY) N:o 300/2008 4 artiklan 3 kohdassa tarkoitetulla menettelyllä hyväksytyissä täytäntöönpanosäännöissä määritellystä päivämäärästä alkaen, mutta viimeistään 29 päivästä huhtikuuta 2010.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 2 päivänä huhtikuuta 2009.
      
         
            Komission puolesta
         
         Antonio TAJANI
         
         
            Varapuheenjohtaja
         
      
   
   
      (1)  EUVL L 97, 9.4.2008, s. 72.
   
      (2)  EYVL L 355, 30.12.2002, s. 1.
   
      LIITE
      OSA A.
      
         Sallitut turvatarkastusmenetelmät
      
      Asetuksen (EY) N:o 300/2008 4 artiklan 3 kohdan mukaisesti hyväksyttävissä täytäntöönpanosäännöissä voidaan sallia seuraavien turvatarkastusmenetelmien käyttö, joko yksinään tai yhdessä, ensisijaisena tai toissijaisena keinona ja määritellyissä olosuhteissa:
      
                  1.
               
               
                  Henkilöiden turvatarkastus:
                  
                              a)
                           
                           
                              tarkastus käsin;
                           
                        
                              b)
                           
                           
                              metallinilmaisinportit;
                           
                        
                              c)
                           
                           
                              käsimetallinilmaisimet;
                           
                        
                              d)
                           
                           
                              räjähdekoirat; ja
                           
                        
                              e)
                           
                           
                              räjähdysainejäämäilmaisimet (ETD).
                           
                        
            
                  2.
               
               
                  Käsimatkatavaroiden, muiden henkilöiden kuin matkustajien mukana kulkevien tavaroiden, lentoliikenteen harjoittajan postilähetysten ja materiaalien, paitsi silloin kuin ne on tarkoitus kuormata ilma-aluksen ruumaan, lennon aikana käytettävien tarvikkeiden ja lentoasematarvikkeiden turvatarkastus:
                  
                              a)
                           
                           
                              tarkastus käsin;
                           
                        
                              b)
                           
                           
                              silmämääräinen tarkastus;
                           
                        
                              c)
                           
                           
                              läpivalaisulaitteet;
                           
                        
                              d)
                           
                           
                              räjähdysaineilmaisimet (EDS);
                           
                        
                              e)
                           
                           
                              räjähdekoirat; ja
                           
                        
                              f)
                           
                           
                              räjähdysainejäämäilmaisimet (ETD).
                           
                        Nesteiden, geelien ja aerosolien turvatarkastus:
                  
                              a)
                           
                           
                              maistaminen tai testaus iholla;
                           
                        
                              b)
                           
                           
                              silmämääräinen tarkastus;
                           
                        
                              c)
                           
                           
                              läpivalaisulaitteet;
                           
                        
                              d)
                           
                           
                              räjähdysaineilmaisimet (EDS);
                           
                        
                              e)
                           
                           
                              räjähdekoirat;
                           
                        
                              f)
                           
                           
                              räjähdysainejäämäilmaisimet (ETD);
                           
                        
                              g)
                           
                           
                              kemiallisen reaktion testiliuskat; ja
                           
                        
                              h)
                           
                           
                              pullotetun nesteen skannerit.
                           
                        
            
                  3.
               
               
                  Ruumassa kuljetettavan matkatavaran, rahdin ja postilähetysten sekä ilma-aluksen ruumaan kuormattavien lentoliikenteen harjoittajan postilähetysten ja materiaalien turvatarkastus:
                  
                              a)
                           
                           
                              tarkastus käsin;
                           
                        
                              b)
                           
                           
                              silmämääräinen tarkastus;
                           
                        
                              c)
                           
                           
                              läpivalaisulaitteet;
                           
                        
                              d)
                           
                           
                              räjähdysaineilmaisimet (EDS);
                           
                        
                              e)
                           
                           
                              räjähdekoirat;
                           
                        
                              f)
                           
                           
                              räjähdysainejäämäilmaisimet (ETD); ja
                           
                        
                              g)
                           
                           
                              alipainekammio.
                           
                        
            Sellaisten turvatarkastusmenetelmien arvioimiseksi, joissa käytetään uutta teknologiaa, jota ei voitu ennakoida tämän asetuksen antamisajankohtana, asetuksen (EY) N:o 300/2008 4 artiklan 3 kohdan mukaisesti hyväksyttävissä täytäntöönpanosäännöissä voidaan sallia muiden menetelmien käyttö koeluontoisesti ja rajoitetun ajan sillä edellytyksellä, etteivät tällaiset kokeilut heikennä yleistä turvatasoa.
      OSA B.
      
         Mahdollisesti kiellettävien esineiden ryhmät
      
      Asetuksen (EY) N:o 300/2008 4 artiklan 3 kohdan mukaisesti hyväksyttävissä täytäntöönpanosäännöissä voidaan kieltää, määrätyin edellytyksin, minkä tahansa seuraavan esineiden ryhmän tai niiden kaikkien tuominen turvavalvotuille alueille ja ilma-alukseen:
      
                  a)
               
               
                  
                     ampuma-aseet, tuliaseet ja muut laitteet, joilla laukaistaan ammuksia – laitteet, joita voidaan tai jotka vaikuttavat siltä, että niitä voidaan käyttää vakavan vamman tuottamiseen laukaisemalla ammus;
               
            
                  b)
               
               
                  
                     tainnutuslaitteet – laitteet, jotka on erityisesti suunniteltu tainnuttamiseen tai lamaannuttamiseen;
               
            
                  c)
               
               
                  
                     teräväkärkiset tai teräväreunaiset esineet – teräväkärkiset tai teräväreunaiset esineet, joita voidaan käyttää vakavan vamman tuottamiseen;
               
            
                  d)
               
               
                  
                     työkalut – työkalut, joita voidaan käyttää vakavan vamman tuottamiseen tai joilla voidaan uhata ilma-aluksen turvallisuutta;
               
            
                  e)
               
               
                  
                     tylpät esineet – esineet, joita voidaan käyttää vakavan vamman tuottamiseen, kun niitä käytetään lyöntiaseina; ja
               
            
                  f)
               
               
                  
                     räjähteet ja sytyttävät aineet ja laitteet – räjähteet ja sytyttävät aineet ja laitteet, joita voidaan tai jotka vaikuttavat siltä, että niitä voidaan käyttää vakavan vamman tuottamiseen tai ilma-aluksen turvallisuuden vaarantamiseen.
               
            OSA C.
      
         Kulunvalvonta: perusteet pääsyn myöntämiselle lentokenttäalueelle ja turvavalvotuille alueille
      
      Pääsy lentokenttäalueelle ja turvavalvotuille alueille myönnetään seuraavin perustein:
      
                  1.
               
               
                  Pääsylupa lentokenttäalueelle voidaan myöntää ainoastaan, jos henkilöillä ja ajoneuvoilla on perusteltu syy olla siellä.
                  Jotta henkilö voidaan päästää lentokenttäalueelle, hänellä on oltava mukanaan asiaa koskeva lupa.
                  Jotta ajoneuvo voidaan päästää lentokenttäalueelle, siinä on oltava ajoneuvolupa.
               
            
                  2.
               
               
                  Pääsy turvavalvotuille alueille voidaan myöntää ainoastaan, jos henkilöillä ja ajoneuvoilla on perusteltu syy olla siellä.
                  Jotta henkilö voidaan päästää turvavalvotuille alueille, hänen on esitettävä asiaa koskeva lupa.
                  Jotta ajoneuvo voidaan päästää turvavalvotuille alueille, siinä on oltava näkyvillä ajoneuvolupa.
               
            OSA D.
      
         Menetelmät, joilla voidaan suorittaa ajoneuvojen tarkastukset, ilma-aluksen turvatarkastukset ja ilma-aluksen turvaetsinnät
      
      Asetuksen (EY) N:o 300/2008 4 artiklan 3 kohdan mukaisesti hyväksyttävissä täytäntöönpanosäännöissä voidaan sallia, että ajoneuvojen tarkastuksissa, ilma-aluksen turvatarkastuksissa ja ilma-aluksen turvaetsinnöissä käytetään seuraavia menetelmiä, joko yksinään tai yhdessä, ensisijaisena tai toissijaisena keinona ja määritellyissä olosuhteissa:
      
                  a)
               
               
                  tarkastus käsin;
               
            
                  b)
               
               
                  silmämääräinen tarkastus;
               
            
                  c)
               
               
                  räjähdekoirat; ja
               
            
                  d)
               
               
                  räjähdysainejäämäilmaisimet (ETD).
               
            Sellaisten tarkastusmenetelmien arvioimiseksi, joissa käytetään uutta teknologiaa, jota ei voitu ennakoida tämän asetuksen antamisajankohtana, asetuksen (EY) N:o 300/2008 4 artiklan 3 kohdan mukaisesti hyväksyttävissä täytäntöönpanosäännöissä voidaan sallia muiden menetelmien käyttö koeluontoisesti ja rajoitetun ajan sillä edellytyksellä, etteivät tällaiset kokeilut heikennä yleistä turvatasoa.
      OSA E.
      
         Perusteet kolmansien maiden turvavaatimusten vastaavuuden tunnustamista varten
      
      Komissio tunnustaa kolmansien maiden turvavaatimusten vastaavuuden seuraavin perustein:
      
                  a)
               
               
                  kolmas maa on tehnyt pitkään hyvää yhteistyötä yhteisön ja sen jäsenvaltioiden kanssa;
               
            
                  b)
               
               
                  komissio on todentanut, että kolmas maa soveltaa riittäviä ilmailun turvaamista koskevia vaatimuksia, myös laadunvalvontaa; ja
               
            
                  c)
               
               
                  komissio on todentanut, että:
                  
                              —
                           
                           
                              matkustajien ja käsimatkatavaran osalta sovelletaan turvatoimenpiteitä, jotka vastaavat asetuksen (EY) N:o 300/2008 liitteen 1, 3, 11 ja 12 jaksossa ja 4.1 ja 4.2 kohdassa ja asetukseen liittyvissä täytäntöönpanosäädöksissä esitettyjä toimenpiteitä,
                           
                        
                              —
                           
                           
                              ruumassa kuljetettavan matkatavaran osalta sovelletaan turvatoimenpiteitä, jotka vastaavat asetuksen (EY) N:o 300/2008 liitteen 1, 3, 5, 11 ja 12 jaksossa ja asetukseen liittyvissä täytäntöönpanosäädöksissä esitettyjä toimenpiteitä,
                           
                        
                              —
                           
                           
                              rahdin ja postilähetysten osalta sovelletaan turvatoimenpiteitä, jotka vastaavat asetuksen (EY) N:o 300/2008 liitteen 1, 3, 6, 11 ja 12 jaksossa ja asetukseen liittyvissä täytäntöönpanosäädöksissä esitettyjä toimenpiteitä, ja/tai
                           
                        
                              —
                           
                           
                              ilma-aluksen turvaamisen osalta sovelletaan turvatoimenpiteitä, jotka vastaavat asetuksen (EY) N:o 300/2008 liitteen 1, 3, 11 ja 12 jaksossa ja 4.1 ja 4.2 kohdassa ja asetukseen liittyvissä täytäntöönpanosäädöksissä esitettyjä toimenpiteitä.
                           
                        
            OSA F.
      
         Rahti ja postilähetykset
      
      1.   Rahti ja postilähetykset: edellytykset, joiden mukaisesti ne turvatarkastetaan tai niihin sovelletaan muita turvavalvontatoimenpiteitä
      
      Ilma-alukseen kuormattava rahti ja postilähetykset on turvatarkastettava, paitsi jos:
      
                  a)
               
               
                  valvottu edustaja on soveltanut turvavalvontatoimenpiteitä kyseiseen lähetykseen ja lähetys on näiden toimenpiteiden suorittamishetkestä asti ollut suojattuna niin, ettei siihen ole päässyt luvatta käsiksi; tai
               
            
                  b)
               
               
                  tunnettu lähettäjä on soveltanut turvavalvontatoimenpiteitä kyseiseen lähetykseen ja lähetys on näiden toimenpiteiden suorittamishetkestä asti ollut suojattuna niin, ettei siihen ole päässyt luvatta käsiksi; tai
               
            
                  c)
               
               
                  tunnettu tiliasiakas on soveltanut turvavalvontatoimenpiteitä kyseiseen lähetykseen ja lähetys on näiden toimenpiteiden suorittamishetkestä asti ollut suojattuna niin, ettei siihen ole päässyt luvatta käsiksi, ja rahtia kuljetetaan yksinomaan rahdin kuljettamiseen tarkoitetulla ilma-aluksella tai postia yksinomaan postin kuljettamiseen tarkoitetulla ilma-aluksella; tai
               
            
                  d)
               
               
                  transfer-rahtiin ja -postilähetyksiin on sovellettu turvavalvontatoimenpiteitä asetuksen (EY) N:o 300/2008 liitteen 6.1.2 kohdassa tarkoitetulla tavalla.
               
            2.   Rahti ja postilähetykset: valvottuja edustajia, tunnettuja lähettäjiä ja tunnettuja tiliasiakkaita koskeva hyväksyntä- tai nimeämismenettely
      
      Valvottujen edustajien, tunnettujen lähettäjien ja tunnettujen tiliasiakkaiden hyväksyntään tai nimeämiseen sovelletaan seuraavaa menettelyä:
      
                  1.
               
               
                  Valvotut edustajat hyväksyy asianmukainen viranomainen.
                  Jotta hakija voidaan hyväksyä valvotuksi edustajaksi, sen on toimitettava ilmailun turvanormeja koskevat asiakirjat, minkä jälkeen sille tehdään paikan päällä tarkastus, jossa varmistetaan, että se noudattaa vaadittuja normeja.
               
            
                  2.
               
               
                  Tunnetut lähettäjät hyväksyy asianmukainen viranomainen.
                  Jotta hakija voidaan hyväksyä tunnetuksi lähettäjäksi, sen on toimitettava ilmailun turvanormeja koskevat tiedot ja sille on tehtävä paikan päällä tarkastus, jossa varmistetaan, että se noudattaa vaadittuja normeja.
                  Vaihtoehtona hyväksymiselle asianmukainen viranomainen voi sallia, että valvottu edustaja nimeää tunnetun lähettäjän asetuksen (EY) N:o 300/2008 4 artiklan 3 kohdan mukaisesti hyväksyttävissä täytäntöönpanosäännöissä vahvistettavaan päivämäärään saakka.
               
            
                  3.
               
               
                  Tunnetut tiliasiakkaat nimeää valvottu edustaja.
                  Jotta tunnettu tiliasiakas voidaan nimetä, valvotun edustajan on varmistettava, että mahdollinen tunnettu tiliasiakas toimittaa ilmailun turvanormeja koskevat tiedot, ja valvotun edustajan on validoitava nämä tiedot.
               
            OSA G.
      
         Lentoliikenteen harjoittajan postilähetykset ja materiaalit: edellytykset, joiden mukaisesti ne turvatarkastetaan tai niihin sovelletaan muita turvavalvontatoimenpiteitä
      
      Ilma-aluksen ruumaan kuormattavat lentoliikenteen harjoittajan postilähetykset ja materiaalit on joko turvatarkastettava ruumassa kuljetettavana matkatavarana tai niihin on sovellettava samoja turvavalvontatoimenpiteitä kuin rahtiin ja postilähetyksiin.
      Lentoliikenteen harjoittajan postilähetykset ja materiaalit, jotka kuormataan mihin tahansa muuhun osaan ilma-alusta kuin ruumaan, on turvatarkastettava käsimatkatavaroina.
      OSA H.
      
         Lennon aikana käytettävät tarvikkeet ja lentoasematarvikkeet
      
      1.   Lennon aikana käytettävät tarvikkeet ja lentoasematarvikkeet: edellytykset, joiden mukaisesti ne turvatarkastetaan tai niihin sovelletaan muita turvavalvontatoimenpiteitä
      
      
                  1.
               
               
                  Ilma-alukseen kuormattavat lennon aikana käytettävät tarvikkeet on turvatarkastettava, paitsi jos:
                  
                              a)
                           
                           
                              lentoliikenteen harjoittaja, joka toimittaa tarvikkeet omaan ilma-alukseensa, on soveltanut niihin turvavalvontatoimenpiteitä ja tarvikkeet ovat näiden toimenpiteiden suorittamishetkestä niiden ilma-alukseen toimittamiseen saakka olleet suojattuina niin, ettei niihin ole päässyt luvatta käsiksi; tai
                           
                        
                              b)
                           
                           
                              valvottu toimittaja on soveltanut tarvikkeisiin turvavalvontatoimenpiteitä ja tarvikkeet ovat näiden toimenpiteiden suorittamishetkestä asti olleet suojattuina niin, ettei niihin ole päässyt luvatta käsiksi, siihen saakka, kunnes ne on toimitettu ilma-alukseen tai, tilanteen mukaan, lentoliikenteen harjoittajalle tai toiselle valvotulle toimittajalle; tai
                           
                        
                              c)
                           
                           
                              tunnettu toimittaja on soveltanut tarvikkeisiin turvavalvontatoimenpiteitä ja tarvikkeet ovat näiden toimenpiteiden suorittamishetkestä asti olleet suojattuina niin, ettei niihin ole päässyt luvatta käsiksi, siihen saakka, kunnes ne on toimitettu lentoliikenteen harjoittajalle tai valvotulle toimittajalle.
                           
                        
            
                  2.
               
               
                  Lentoasematarvikkeet on turvatarkastettava ennen kuin ne päästetään turvavalvotuille alueille, paitsi jos tunnettu toimittaja on soveltanut tarvikkeisiin turvavalvontatoimenpiteitä ja tarvikkeet ovat näiden toimenpiteiden suorittamishetkestä asti olleet suojattuina niin, ettei niihin ole päässyt luvatta käsiksi, siihen saakka, kunnes ne ovat turvavalvotulla alueella.
               
            2.   Lennon aikana käytettävät tarvikkeet ja lentoasematarvikkeet: valvottuja toimittajia ja tunnettuja toimittajia koskeva hyväksyntä- tai nimeämismenettely
      
      
                  1.
               
               
                  Lennon aikana käytettävien tarvikkeiden valvotut toimittajat hyväksyy asianmukainen viranomainen asetuksen (EY) N:o 300/2008 4 artiklan 3 kohdan mukaisesti hyväksyttävissä täytäntöönpanosäännöissä vahvistettavaan päivämäärään mennessä.
                  Jotta hakija voidaan hyväksyä lennon aikana käytettävien tarvikkeiden valvotuksi toimittajaksi, sen on toimitettava ilmailun turvanormeja koskevat asiakirjat, minkä jälkeen sille tehdään paikan päällä tarkastus, jossa varmistetaan, että se noudattaa vaadittuja normeja.
               
            
                  2.
               
               
                  Lennon aikana käytettävien tarvikkeiden tunnetut toimittajat nimeää toiminnanharjoittaja tai yksikkö, jolle tarvikkeita toimitetaan.
                  Jotta lennon aikana käytettävien tarvikkeiden tunnettu toimittaja voidaan nimetä, toiminnanharjoittajan tai yksikön, jolle tarvikkeita toimitetaan, on varmistettava, että mahdollinen tunnettu toimittaja toimittaa ilmailun turvanormeja koskevat tiedot, ja toiminnanharjoittajan tai yksikön on validoitava nämä tiedot.
               
            
                  3.
               
               
                  Lentoasematarvikkeiden tunnetut toimittajat nimeää lentoaseman pitäjä.
                  Jotta lentoasematarvikkeiden tunnettu toimittaja voidaan nimetä, lentoaseman pitäjän on varmistettava, että mahdollinen tunnettu toimittaja toimittaa ilmailun turvanormeja koskevat tiedot, ja lentoaseman pitäjän on validoitava nämä tiedot.
               
            OSA I.
      
         Perusteet turvavalvottujen alueiden kriittisten osien määrittelyä varten
      
      Turvavalvottujen alueiden kriittisten osien määrittelyllä on varmistettava, etteivät turvatarkastetut lähtevät matkustajat (sekä matkansa aloittavat että transfer-matkustajat) ja heidän käsimatkatavaransa eivätkä turvatarkastetut lähtevät ruumassa kuljetettavat matkatavarat (sekä matkansa aloittavien että transfer-matkustajien matkatavarat) altistu ulkopuoliselle vaikutukselle.
      OSA J.
      
         Henkilöstön palvelukseen ottaminen ja koulutusmenetelmät
      
      1.   Henkilöstön palvelukseen ottamista koskevat vaatimukset
      
      Seuraavia perusteita sovelletaan turvatarkastuksia, kulunvalvontaa tai muita turvavalvontatoimenpiteitä toteuttavien tai niiden toteuttamisesta vastuussa olevien henkilöiden sekä kouluttajien palvelukseen ottamiseen:
      
                  a)
               
               
                  heidän on täytynyt läpäistä kansallisten sääntöjen mukainen taustan tarkistus tai työhönottoa edeltävä tarkistus; ja
               
            
                  b)
               
               
                  heillä on oltava valmiudet suorittaa tehtävät, joihin heidät on nimitetty.
               
            2.   Koulutusmenetelmät
      
      Asetuksen (EY) N:o 300/2008 4 artiklan 3 kohdan mukaisesti hyväksyttävissä täytäntöönpanosäännöissä voidaan edellyttää, että
      
                  a)
               
               
                  turvatarkastuksia, kulunvalvontaa tai muita turvavalvontatoimenpiteitä toteuttavat tai niiden toteuttamisesta vastuussa olevat henkilöt,
               
            
                  b)
               
               
                  kouluttajat, ja
               
            
                  c)
               
               
                  henkilöt, joille myönnetään lentoaseman henkilökortti tai miehistön henkilökortti,
               
            saavat teoreettista, käytännön ja/tai työpaikkakoulutusta.
      OSA K.
      
         Edellytykset, joiden mukaisesti voidaan soveltaa erityisiä turvamenettelyjä tai vapautuksia turvavalvontatoimenpiteistä
      
      Asetuksen (EY) N:o 300/2008 4 artiklan 3 kohdan mukaisesti hyväksyttävissä täytäntöönpanosäännöissä voidaan sallia erityisiä turvamenettelyjä tai vapautuksia sovellettavista turvavalvontatoimenpiteistä sillä edellytyksellä, että
      
                  a)
               
               
                  komissio tai asianmukainen viranomainen vahvistaa menettelyn tai vapautuksen; ja
               
            
                  b)
               
               
                  menettelylle tai vapautukselle on objektiiviset perusteet.